РЕПУБЛИКА СРБИЈА

Одбор за дијаспору и Србе у региону

09 Број: 06-2/245-16

07. новембар 2016. године

Б е о г р а д

З А П И С Н И К

СА ЧЕТВРТЕ СЕДНИЦЕ ОДБОРА ЗА ДИЈАСПОРУ И СРБЕ У РЕГИОНУ

Седница је одржана у четвртак, **03. новембра 2016**. **године** у сали 2 Дома Народне скупштине, Трг Николе Пашића 13 са почетком у **12,00 часова**.

Седницом је председавао мр Иван Костић, председник Одбора.

Седници су присуствовали Миодраг Линта, заменик председника Одбора и чланови Одбора: Блажа Кнежевић, мр Јадранка Јовановић, Александар Чотрић, Владо Бабић, Марјана Мараш, др Љубинко Ракоњац, Владимир Ђурић и Драган Вељковић.

Седници оправдано нису присуствовали: Александар Марковић, Горан Николић, Љиљана Михајловић, Радослав Милојичић, Бранимир Јовановић, Дејан Шулкић и Милорад Мирчић.

Седници је присуствовао самостални народни посланик Зоран Живковић.

Поред чланова Одбора седници су присуствовали посланици српског порекла у парламентима Румуније, Мађарске и Македоније:проф.др Славомир Гвозденовић, посланик у парламенту Румуније и Славољуб Аднађ, потпредседник Савеза Срба у Румунији и кандидат српске заједнице на предстојећим парламентарним изборима у Румунији, Љубомир Алексов, посланик у Мађарском парламенту и Иван Стоилковић, посланик у Собрању Републике Македоније и председник Демократске партије Срба у Македонији.

Из Управе за сарадњу с дијаспором и Србима у региону седници су присуствовали Николина Милатовић Поповић, Вукман Кривокућа и Звонко Шошевић.

Председник Одбора је на основу евиденције у електронском систему констатовао да постоје услови за рад и одлучивање и предложио следећи

**Д н е в н и р е д**

-Усвајање записника са друге и треће седнице Одбора

1. Срби у Словенији, Румунији, Мађарској и Македонији – стање и перспективе
2. Разно

На предлог председника, Одбор је једногласно усвојио предложени дневни ред.

На почетку седнице чланови Одбора су минутом ћутања одали пошту проф. др Војиславу Вукчевићу, првом министру за дијаспору Републике Србије, који је преминуо 26. октобра 2016. године.

Пре преласка на рад по тачкама дневног реда, Одбор је усвојио записнике са друге и треће седнице Одбора.

Председник Одбора мр Иван Костић је поздравио присутне госте из региона и Управе за сарадњу с дијаспором и Србима у региону. Истакао је да у српској политици постоји веома изражено интересовање и тренд за положај Срба у региону и указао на добру сарадњу са Министарством спољних послова и Кабинетом Владе по питању статуса и положаја српске заједнице. У вези с тим рекао је, да су се представници словеначке Владе сусрели са представницима српске Владе, а да ускоро предстоји и сусрет са представницима румунске и мађарске Владе. Подсетио је да је делегација Одбора крајем октобра присуствовала оснивању Националног савета Срба у Словенији кровне организације Срба у Словенији, која ће умногоме допринети стварању услова да се Србима призна статус националне мањине. Оснивању кровне организације присуствовао је Владимир Божовић, саветник председника Владе Републике Србије за регионалну сарадњу и односе са верским заједницама. Председавајући је додао да је разлог одсуства са данашње седнице господина Бранислава Рајића, народног посланика и потпредседника Одбора за спољну политику и међудржавне односе словеначког парламента управо састанак, који се одржава са премијером Словеније и на коме ће се разговарати о положају српске заједнице у Словенији и о њеном статусу. Мр Иван Костић је истакао да је циљ сазивања ове седнице са посланицима српског порекла у парламентима региона да се ближе упознамо са стањем и проблемима са којима се сусрећу Срби у тим земљама, као и да ће на некој од наредних седница бити обухваћене земље региона, које данас нису на дневном реду седнице.

**Проф. др Славомир Гвозденовић**, народни посланик српског порекла у Парламенту Румуније захвалио се на позиву, а потом је упознао чланове Одбора са положајем Срба у Румунији, где живи 18.500 Срба, који уживају права као и осамнаест других националних мањина у Румунији. Говорећи о проблемима са којима се Срби сусрећу у овој држави навео је пре свега школство. Изнео је податак да је у Румунији пре и после Другог светског рата било око 60 школа и 9000 ђака, док тренутно има шест четворогодишњих школа са 22 ученика и једна гимназија „Доситеј Обрадовић“ у Темишвару, као и две катедре србистике са дванаест студената. Осим проблема смањења броја Срба, око 20% од пописа до пописа, ту је и проблем обезбеђивања уџбеника на српском језику у довољном броју за све студенте и ђаке. Велики проблем са којим се сусреће српска заједница у Румунији је и повраћај црквене имовине, пре свега задужбине „Макрин дом“, око чијег повраћаја судски поступак траје 26 година. Он је указао и на проблем у вези примене двојезичних натписа на свим јавним институцијама. Као велику помоћ матице види у њеном залагању да се поједностави поступак добијања држављанства, кроз измене и допуне Закона о држављанству. Проф. др Гвозденовић је информисао Одбор да је у румунском парламенту донет закон којим је 21. новембар проглашен за Дан српског језика у Румунији.

**Славољуб Аднађ,** потпредседник Савеза Срба у Румунији и кандидат српске заједнице на предстојећим парламентарним изборима у Румунији обавестио је Одбор о активностима савеза Срба, као кровне организације у Румунији. Посебно је истакао њихово залагање за отварање три гранична прелаза у 2014. години, које су отворили премијери Србије и Румуније. Осим комуникационих веза ови прелази битно су по његовим речима унапредили и економске везе између две државе. Такође је нагласио да румунска Влада издваја значајна средства за рад Савеза, али да од матице очекују иницирање заједничких анализа и поступака за повраћај црквене имовине, помоћ за рестаурурање историјских споменика, обезбеђевиња помагала и уџбеника на српском језику који се у Румунији не могу пронаћи и замолио да се изнађе могућност исплате, односно доплате плата двојици лектора за србистику.

**Љубомир Алексов**, посланик у Мађарском парламенту, захвалио се на позиву и изразио жељу за чешћим сусретима и још бољој сарадњи. Изнео је податак да у Мађарској живи око 10.000 Срба и да се у односу на последњи попис становништва у Мађарској, већи број изајаснио као Срби. Као пример добре праксе навео је однос званичне Мађарске о својим сународницима који живе у другим земљама и годишњем окупљању у Мађарској, где имају прилику да изнесу своје мишљење и проблеме. Он је рекао да би било веома корисно за Србе у региону да наша држава учини нешто слично и нагласио да је положај Срба у Мађарској један од најсређенијих у региону. Што се тиче школства Алексов је рекао да је од 2011. године српска заједница, односно Самоуправа Срба у Мађарској, као кровна организација преузела од мађарске Владе оснивачка права српских образовних и васпитних установа, што значи да су од финансирања до власничких права прешла у надлежност Самоуправе Срба, чиме су се створили знатно бољи услови него што то имају просечне мађарске школе. Такође је рекао да су у 2013. години објавили 65 наслова уџбеника на српском језику. Навео је да се број ђака повећава не само из приграничних подручја већ и из целе Србије што се показало као веома корисна пракса, посебно на бољем упознавању језика. Алексов је искористио прилику да позове чланове Одбора на прославу 260 година континуираног рада школе у Ловри. У области културе,нагласио је да културне активности знатно превазилазе бројчаност Срба и да би у сарадњи са матицом и државом Мађарском требало створити могућност показивања српских знаменитости туристима. Због малог броја верника и свештеника, православне цркве и гробља у Мађарској пропадају, те би у том смислу требала заједничка активност на решавању овог проблема. По питању држављанства сматра да би требало поједноставнити поступак, како би Срби који живе у Мађарској лакше добили двојно држављанство. На крају је истакао потребу чвршће институционалне сарадње званичног Београда са Мађарском.

**Иван Стоилковић**, посланик у Собрању Македоније и председник Демократске партије Срба у Македонији је на почетку излагања рекао да су сви позитивни помаци везани за положај Срба у Македонији , искључиво резултат њиховог рада, као и да су средстава, која су добијена од матице, јако скромна. Он је нагласио да положај Срба у региону зависи од више чинилаца и да у свакој држави није исто, јер су власти у неким државама добронамерније, друге круте, са некима се можете разговарати, са некима не. Као други чинилац, навео је економску стабилност државе у којој живе Срби у региону, као и међународно-политичку ситуацију у региону. Начин на који се организује српска заједница у тим земљама говори о томе да је добар део одговорности на нама. Стоилковић је подвукао да држава Србија има исконску и уставну обавезу да брине о сопственом народу у дијаспори и Србима у региону. Када је у питању Македонија, он је рекао да не треба имати илузије, да су постојале антисрпске активности, али да је наш народ временом, учећи на сопственом искуству и учећи од искуства Срба из региона, неке ствари превазишао, па су се у задњим годинама ствари промениле набоље. У том смислу је издвојио обележавање 104 годишњице битке на Зебрњаку, Дан Светог Саве, који је у Македонији званично проглашен за национални празник, постављен је споменик цару Душану у центру Скопља, формирана је Агенција за права заједница и уз учешће ОЕБС-а у три општине је званичан српски језик. Реализован је Пројекат „Обнова и заштита споменика на Зебрњаку“ и реновирана је, тј. спречено је пропадање цркве Св. Ђорђа у Старом Нагоричану. Што се тиче економског дела, за последњих шест година, негде око 500 Срба је запослено у државној администрацији и тако решено егзистенцијално питање 500 српских породица. Он је рекао да су Срби према Охридском споразуму постали конститутивни елемент македонске државе, као и да су права других националних заједница дефинисана Уставом Македоније и поменуо члан 7. који дефинише службену употребу језика и писма. Он је, такође рекао да се добар део закона, скоро половина који су везани за језик, културу и образовање, доноси двоструким гласањем и да то двоструко гласање значи да у другом делу гласања не гласају Македонци, већ сви други. Информисање на српском језику је на јако лошем нивоу и додао да Охридски споразум, поред тога што је донео мир, у суштини је активирао механизам уцењивачког капацитета. Он је рекао да према последњем попису становништва у Македонији живи 25% Албанаца. Стоилковић је своје излагање завршио констатацијом да је неопходно: „1.Организована сврсисходна и систематска подршка српских државних институција и јавности, јер је она пресудна за успех свих наших залагања и покренутих иницијатива и решава проблем одрживог развоја српских институција, који је заједнички именитељ Срба у региону; 2.Спречити сваку употребу или злоупотребу Срба у региону ради остваривања разних унутарполитичких циљева и користи и отворити јавни и политички простор, како би јавност Србије не само била информисана него и имала суштинска разумевања за нас и наше проблеме са којима се суочавамо и 3.Срби из региона дају значајан допринос европским интеграцијама и регионалној сарадњи и стабилности и у том смислу уколико би нам наша матична држава систематски и континуирано омогућавала учешће у тим процесима, могли би да постанемо озбиљан субјекат у заједничкој борби за свеукупан просперитет и будућност нашег народа“.

Председавајући се захвалио господину Стоилковићу на исцрпној дискусији и констатовао да не постоји систематска подршка српских медија када је у питању извештавање о стању Срба изван матице. У том смислу наговестио је да ће Одбор покренути иницијативу да медији како државни тако и приватни у својим програмима укључе редовно информисање о стању и положају Срба у региону.

Заменик председника Одбора Миодраг Линта поздравио је присутне госте и истакао да у Одбору постоји добра воља и спремност да се о проблемима, који су изнети на седници, упознају органи извршне власти у циљу што бржег изналажења начина за њихово решавање. Он се сложио са ставом посланика из Македоније да је потребан један систематичнији приступ наше државе према положају Срба у региону, јер се пре свега ради о два милиона Срба. С обзиром на проблеме са којима су суочавају Срби у региону, на седнице треба да се позивају и представници надлежних министарстава. Он је подржао предлог да се поједноставе процедуре добијања српског држављанства и истакао да је положај Срба у Македонији сложен, пре свега због политичке ситуације у тој држави. Посебно се осврнуо на проблем информисања Срба у Македонији и предложио да се у сарадњи са Министарством за културу и информисање изнађу начини да се на основу пројеката које би доставили, учини напор да Срби у Македонији буду информисани на адекватан начин.

У дискусији су учествовали народни посланици чланови, односно заменици чланова Одбора: мр Јадранка Јовановић, која се захвалила гостима на исцрпним дискусијама, указујући на постојање разлике у положају наших сународника у Румунији и Мађарској, с једне стране и с друге у Македонији, истичући задовољство што се стање Срба у Македонији почело мењати набоље, као и похвале за њихове постигнуте резултате. Она је подвукла расположење, које постоји у Одбору да се у оквиру овлашћења предузму кораци, како би се нашим сународницима ван матице помогло у решавању њихових проблема. Драган Вељковић, члан Одбора, који је од Ивана Стоилковића затражио појашњења и оцену актуелних односа Албанаца и Македонаца, као и како се они рефлектују на статусни положај Срба. Александар Чотрић, члан Одбора, поставио је питање о почетку и току кампање , с обзиром на предстојеће парламентарне изборе који ће се одржати у Румунији и Македонији 11. децембра 2016. године. Др Љубинко Ракоњац, члан Одбора, је у вези са излагањем проф. др Славомира Гвозденовића, понудио помоћ у организацији посете српских студената из Румуније Србији и Андрић граду. У дискусији је учествовао и самостални народни посланик Зоран Живковић, који се осврнуо на рад Управе за сарадњу с дијаспором и Србима у региону и да би, по његовом мишљењу, уместо Управе за сарадњу с дијаспором и Србима у региону, боље решење била Канцеларију Владе РС за сарадњу с дијаспором и Србима у региону. У дискусији су, такође, учествовали представници Управе Вукман Кривокућа и Звонко Шошевић.

Председник Одбора мр Костић је рекао да ће Одбор дати свој пуни допринос у оквиру својих овлашћења у решавању питања од значаја за положај наших суграђана у региону, посебно наглашавајући да ће упознати надлежне институције у држави са положајем Срба у региону и покренути иницијативу за решавање питања поједностављења добијања држављанства, изменом Закона о држављанству.

Седница је завршена у 14,50 часова.

Тонски снимак је саставни део овог записника.

СЕКРЕТАР ОДБОРА ПРЕДСЕДНИК ОДБОРА

Весна Матић Вукашиновић мр Иван Костић